ශ්‍රී ලංකාවේ ආර්ථිකය දියුණු කිරීම සඳහා පාකිස්තානයේ පූර්ණ සහාය ලබාදෙන බව පාකිස්තාන ජනාධිපති අෂිෆ් අලි සර්දාරි මහතා පවසයි.උදා වී තිබෙන සාමකාමී වාතාවරණය තුළ ශ්‍රී ලංකාවේ ආයෝජනය සඳහා වඩා හිතකර පරිසරයක් තිබෙන බවත්, ශ්‍රී ලංකාවේ ආයෝජනයට තම රට සූදානම් බවත් හෙතෙම අවධාරණය කරයි.නිල සංචාරයක් සඳහා ශ්‍රී ලංකාවට පැමිණි පාකිස්තාන ජනාධිපතිවරයා ඊයේ (28) පස්වරුවේ දී ජනාධිපති මහින්ද රාජපක්ෂ මහතා හමුවූ අතර එහිදී දෙරටට වඩා වැදගත් වන ගිවිසුම් 4 කට අත්සන් කිරීමද සිදුවිණි.අරලියගහ මන්දිරයේ දී මේ හමුව සිදු වූ අතර රාජ්‍ය තාන්ත්‍රික සහ රාජකාරි ගමන් බලපත්‍ර දරන්නන් සඳහා වීසා රහිතව දෙරට අතර ගමන් කිරීමට අවස්ථාව සැළසීම, දෙරට අතර කෘෂිකාර්මික සහයෝගීතාව පුළුල් කිරීම, රේගු කටයුතුවලදී අන්‍යෝන්‍ය පරිපාලනික සහයෝගීතාව හා ශ්‍රී ලංකාව සහ පාකිස්තානය අතර කලා හා නිර්මාණාත්මක අධ්‍යයනය පිළිබඳ ක්ෂේත්‍රයන්හි සහයෝගීතාව සඳහා මේ ගිවිසුම්වලට එළඹිණි.ශ්‍රී ලංකා ක්‍රිකට් කණ්ඩායමට පාකිස්තානයේ දී එල්ල වූ ත්‍රස්ත ප්‍රහාරය සම්බන්ධයෙන් සිය කනගාටුව පළ කළ පාකිස්තාන ජනාධිපතිවරයා ත්‍රස්තවාදය තුරන් කිරීම සඳහා ශ්‍රී ලංකා ජනාධිපති මහින්ද රාජපක්ෂ මහතා ප්‍රමුඛ රජය කළ කැප කිරීම අගය කළේය.තවද කලාපීය ත්‍රස්තවාදය පරාජය කිරීමට ශ්‍රී ලංකාවේ අත්දැකීම් ඉතා වැදගත් බව පෙන්වා දුන් අසීෆ් අලි සර්දාරි මහතා දෙරට අතර වෙළෙඳ කටයුතු පුළුල් කර ගැනීමේ අවශ්‍යතාව හා ඒ සඳහා පවතින ඉඩ ප්‍රස්ථා පිළිබඳ අවධානය යොමු කළේය.මැණික් කර්මාන්තය සඳහා යොදා ගන්නා තාක්ෂණය තම රටට ලබාදෙන ලෙස ශ්‍රී ලංකා ජනාධිපතිවරයාගෙන් ඉල්ලීමක් කළ පාකිස්තාන ජනාධිපතිවරයා ශ්‍රී ලංකාවේ සෞඛ්‍ය ක්ෂේත්‍රය ලබා ඇති ප්‍රගතිය පිළිබඳව සිය ප්‍රශංසාව පළ කළේය.මීට අමතරව ශ්‍රී ලංකාවේ ඉංගී‍්‍රසි හා ගණිත ගුරුවරුන්ගේ සහාය පාකිස්තානයට ලබාදෙන ලෙසද ඒ මහතා ඉල්ලීමක් කළේය.තම දෙවැනි පදවි ප්‍රාප්තියෙන් පසුව පාකිස්තාන ජනාධිපතිවරයාගේ ශ්‍රී ලංකා සංචාරය දෙරට අතර සබඳතාව තවදුරටත් ශක්තිමත් කර ගැනීමේ සුබ නිමිත්තක් බව කී ශ්‍රී ලංකා ජනාධිපති මහින්ද රාජපක්ෂ මහතා පාකිස්තානු අයෝජකයනට ශ්‍රී ලංකාවේ ආයෝජනය සඳහා පවතින ඉඩ ප්‍රස්ථා පිළිබඳවද පෙන්වා දුන්නේය.ශ්‍රී ලංකාවේ අනාගත පරපුර මත් උවදුරෙන් බේරා ගැනීමට ක්‍රියාත්මක වැඩපිළිවෙළ පිළිබඳව ප්‍රසාදය පළ කළ අසීෆ් අලි සර්දාරි මහතා කලාපයේ මත් උවදුර පරාජය කිරීමට සියලු රටවල සහාය ලැබිය යුතු බවද කියා සිටියේය.ශ්‍රී ලංකා ජනාධිපති මහින්ද රාජපක්ෂ මහතාට අමතරව අගමැති දි. මු. ජයරත්න හා විදේශ කටයුතු ඇමැති මහාචාර්ය ජී. එල්. පීරිස් මහත්වරුන් හමු වූ පාකිස්තාන ජනාධිපතිවරයා දෙරටේ සහයෝගිතාව වර්ධනය සඳහා බලපාන කරුණු රැසක් පිළිබඳව සාකච්ඡා කෙරිණි.මේ අවස්ථාවට ඇමැතිවරුන් වන ඒ. එච්. එම්. ෆවුසි, ආචාර්ය සරත් අමුණුගම, බන්දුල ගුණවර්ධන, ටී. බී. ඒකනායක, මහින්ද යාපා අබේවර්ධන, පාර්ලිමේන්තු මන්ත්‍රී සජින් වාස් ගුණවර්ධන, ජනාධිපති ලේකම් ලලිත් වීරතුංග, ජනාධිපති අතිරේක ලේකම් ගාමිණී සෙනරත් මහත්වරුද එක්ව සිටියහ..